ગુજરાતી કહેવત છે, ‘ભેંસ ભાગોળે, છાશ છાગોળે અને ઘરમાં ધમાધમ.’ હજુ ભેંસ લેવાનું વિચારતા હોઈએ ત્યાં માખણ કોણ ખાશે, કેટલું ખાશે એની ચર્ચાઓ જામે તેવું હાલ બુલેટ ટ્રેન મામલે જોવા મળી રહ્યું છે. વાત બુલેટ ટ્રેનની છે એટલે જાણકારી માટે એક વાર યુ ટ્યુબ પર જાપાનની બુલેટ ટ્રેનનો વીડિયો જોઈ નાખો. પછી તરત આપણે ત્યાં દોડતી ગમે તે ટ્રેનના જનરલ ડબ્બાની મુસાફરીની કલ્પના કરો અને પડતી મુશ્કેલીઓને બુલેટ ટ્રેનના વીડિયોમાંની સુવિધાઓ સાથે સરખાવી જુઓ. આ આખી કવાયતના અંતે તમને ભારતીય રેલવેની વાસ્તવિક પરિસ્થિતિ જણાઈ જશે. દેશભરમાં ફેલાયેલી ભારતીય રેલવે હાલ અનેક સમસ્યાઓથી ગ્રસ્ત છે, ત્યાં વર્તમાન સરકાર જનતાની પરસેવાની કમાણીના રૂપિયા ખર્ચી બુલેટ ટ્રેન આણવા હઠે ચઢી છે.